ประชุมผู้ถือหุ้นบจ.วุ่นย้ายหนีม็อบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ชุมนุมเสื้อแดงราชประสงค์ลาม บจ.เลื่อนประชุมผู้ถือหุ้น ย้ายโรงแรมจ้าละหวั่น
จากกรณีกลุ่มแนวร่วมประชาธิปไตยต่อต้านเผด็จการแห่งชาติ (นปช.) ได้ย้ายเวทีการชุมนุมเหลือเวทีเดียวที่สี่แยกราชประสงค์ตั้งแต่วันที่ 14 เม.ย.ที่ผ่านมา นอกจากกระทบธุรกิจค้าปลีกและโรงแรมในย่านดังกล่าวแล้ว ล่าสุดส่งผลกระทบต่อฤดูกาลการประชุมสามัญผู้ถือหุ้นประจำปี 2553 ของบริษัทจดทะเบียน (บจ.) ที่จัดขึ้นที่โรงแรมย่านดังกล่าวต้องยกเลิกและย้ายที่
นายรณชิต มหัทธนะพฤทธิ์ รองประธานอาวุโสฝ่ายบริหารและการเงิน บริษัท โรงแรมเซ็นทรัลพลาซ่า (CENTEL) เปิดเผยว่า การชุมนุมทางการเมืองบริเวณราชประสงค์อาจทำให้ผู้ถือหุ้นไม่สะดวกที่จะเดินทางมาร่วมประชุมสามัญผู้ถือหุ้นครั้งที่ 1/2553 บริษัทจึงแจ้งเปลี่ยนสถานที่ในการประชุมในวันที่ 26 เม.ย.นี้ เวลา 14.30 น. ไปจัดที่โรงแรมโซฟิเทลเซ็นทาราแกรนด์ (เซ็นทรัล ลาดพร้าว) จากเดิมจะจัดขึ้นที่โรงแรมเซ็นทาราแกรนด์ บางกอกคอนเวนชันเซ็นเตอร์ เซ็นทรัลเวิลด์ ปทุมวัน 
นายอัศนี ชันทอง กรรมการผู้จัดการ บริษัท กระเบื้องหลังคาตราเพชร (DRT) กล่าวว่า ผลของการชุมนุมทำให้บริษัทแจ้งยกเลิกวันและสถานที่จัดประชุมสามัญใหญ่ประจำปี 2553 ในวันที่ 19 เม.ย. 2553 ที่โรงแรมอินเตอร์คอนติเนนตัล กรุงเทพ ออกไปก่อน โดยจะประชุมคณะกรรมการในวันที่ 19 เม.ย. เพื่อกำหนดวันและสถานที่ใหม่
“เบื้องต้นคาดว่าน่าจะเป็นวันที่ 26 เม.ย.นี้ ซึ่งมั่นใจว่าจะจัดประชุมได้ทันสิ้นเดือน เม.ย. ตามเกณฑ์ของบริษัทมหาชน” นายอัศนี กล่าว
ทั้งนี้ บริษัทที่จดทะเบียนในตลาดหลักทรัพย์จะต้องปฏิบัติตามกฎหมายบริษัทมหาชนของกระทรวงพาณิชย์ที่กำหนดให้บริษัทมหาชนต้องจัดประชุมผู้ถือหุ้นขึ้นภายในระยะเวลา 4 เดือน หลังสิ้นงวดบัญชีรายปีของบริษัทนั้นๆ หากไม่สามารถจัดประชุมให้เกิดขึ้นได้ บริษัทต้องมีโทษปรับตามที่กระทรวงพาณิชย์ระบุ
นอกจากนี้ ยังมีอีก 4 บริษัทที่แจ้งย้ายสถานที่ประชุมออกจากโรงแรมในย่านการชุมนุม ได้แก่ ธนาคารเกียรตินาคิน แจ้งเปลี่ยนสถานที่จัดประชุมสามัญผู้ถือหุ้นในวันที่ 22 เม.ย.นี้ เวลา 10.00 น. จากเดิมจะจัดขึ้นที่โรงแรมแกรนด์ไฮแเอท เอราวัณ เป็นศูนย์การประชุมแห่งชาติสิริกิติ์ นอกจากนี้บริษัท ศรีอยุธยาประกันภัย บริษัท ยูนิวานิชน้ำมันปาล์ม และบริษัท เอ็ม พิคเจอร์ส เอ็นเตอร์เทนเม้นท์ เป็นต้น